“આ મારી ફેક્ટરી છે,” મોટા અવાજે ઓસ્કરને આવું બોલતાં એક કેદીએ સાંભળ્યો. “તમારે મારી સાથે વાત કરવી હોય તો મારી કારમાં આવી તમે બેસી શકો છો. નહીં તો મારી પાછળ-પાછળ ઑફિસમાં આવો.” કાર હંકારીને એ મેદાનમાં આવ્યો. ગેસ્ટાપોના બે માણસો કારની સાથે-સાથે ઝડપથી ચાલવા લાગ્યા. ઑફિસમાં પહોંચીને તેમણે ગેટે સાથેના ઓસ્કરના સંપર્કો બાબતે અને ગેટેના ચોરીના સામાન બાબતે પૃછા કરી. “મારી પાસે અહીં થોડી સૂટકેસો છે.” એણે ગેસ્ટાપોને કહ્યું. “એ સૂટકેસો હેર ગેટેની છે. તેઓ જેલમાંથી છૂટીને પાછા આવે ત્યાં સુધી સાચવવા માટે તેમણે મને આપી છે.”